Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των οδηγιών 70/156/ΕΟΚ και 80/1268/EΟΚ του Συμβουλίου όσον αφορά την μέτρηση των εκπομπών διοξειδίου του άνθρακα και της κατανάλωσης καυσίμων των οχημάτων της κατηγορίας Ν1

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

A. Στόχος της πρότασησ

Η πρόταση αποσκοπεί στην τροποποίηση της οδηγίας 80/1268/ΕΟΚ όπως τροποποιήθηκε τελευταία από την οδηγία 1999/100/ΕΚ, προκειμένου να επεκταθεί το πεδίο εφαρμογής της οδηγίας στα οχήματα της κατηγορίας N1 (ελαφρά επαγγελματικά οχήματα). Επί του παρόντος, η ως άνω οδηγία ισχύει μόνο για οχήματα της κατηγορίας M1 (επιβατηγά αυτοκίνητα). Η πρόταση θεσπίζει εναρμονισμένες υποχρεωτικές απαιτήσεις για τη μέτρηση του διοξειδίου του άνθρακα και την κατανάλωση καυσίμων των οχημάτων της κατηγορίας N1. Συνεπώς, αποτελεί βασική προϋπόθεση για την εφαρμογή, την παρακολούθηση και την αξιολόγηση πιθανών μελλοντικών μέτρων που αφορούν στην οικονομία καυσίμου για οχήματα της κατηγορίας N1 στην ΕΕ.

B. Νομική βαση

Τα εν λόγω μέτρα προτείνονται βάσει του άρθρου 95 της Συνθήκης ΕΚ. Τα μέτρα εντάσσονται στο ευρωπαϊκό σύστημα έγκρισης τύπου, η δε συμμόρφωση θα είναι υποχρεωτική για νέες εγκρίσεις που θα χορηγούνται από τις εθνικές αρχές. Η νομοθετική προσέγγιση τυγχάνει της πλήρους υποστήριξης των φορέων της αγοράς.

Το κείμενο παρουσιάζει ενδιαφέρον για τη συμφωνία ΕΟΧ.

Γ. Ιστορικό

1. Υφιστάμενα μέτρα σχετικά με τη μείωση των εκπομπών CO2 στον τομέα των μεταφορών

Η ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο, σχετικά με τις πολιτικές και τα μέτρα της ΕΕ για τη μείωση των εκπομπών αερίων θερμοκηπίου: προς ένα Ευρωπαϊκό Πρόγραμμα για την Αλλαγή του Κλίματος (ECCP-ΕΠΑΚ), προτείνει μια στρατηγική εφαρμογής για τη μείωση των εκπομπών αερίων θερμοκηπίου, συμπεριλαμβανομένων μέτρων που αφορούν στον τομέα των μεταφορών.

Όσον αφορά στα επιβατηγά αυτοκίνητα, η Επιτροπή ενέκρινε το 1995 ανακοίνωση που προτείνει μια στρατηγική για την εξέταση του ζητήματος των αυξανόμενων ολικών εκπομπών CO2 αυτής της κατηγορίας οχημάτων. Το Συμβούλιο Περιβάλλοντος, στα συμπεράσματά του της 25ης Ιουνίου 1996, ενέκρινε αυτή τη στρατηγική. Η γενική στρατηγική που στοχεύει σε ένα μέσο επίπεδο εκπομπών CO2 από τα νέα επιβατηγά αυτοκίνητα της τάξης των 120g/km έως το 2005 (το αργότερο έως το 2010) στηρίζεται σε τρεις κύριους άξονες: μια συμφωνία με τη βιομηχανία, ένα σχέδιο σήμανσης οικονομίας καυσίμου και φορολογικά μέτρα. Εντούτοις, τα μέτρα αυτά χρήζουν της υποστήριξης νομοθεσίας σχετικής με την παρακολούθηση των εκπομπών CO2 των νέων επιβατηγών αυτοκινήτων.

Όσον αφορά στον πρώτο άξονα, το 1998, η ένωση ευρωπαϊκών αυτοκινητοβιομηχανιών (ACEA) ανέλαβε δέσμευση για την επίτευξη μέσης εκπομπής CO2 της τάξης των 140g/km έως το 2008. Ακολούθησαν ανάλογες δεσμεύσεις των JAMA και KAMA (της ιαπωνικής και της κορεατικής ένωσης αυτοκινητοβιομηχανιών αντίστοιχα) που συμπληρώθηκαν από την απόφαση 1753/2000/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 2000, για την καθιέρωση συστήματος παρακολούθησης των μέσων όρων των ειδικών εκπομπών CO2 από τα νέα επιβατηγά αυτοκίνητα. Εκτός αυτού, η οδηγία 1999/94/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου και τις εκπομπές CO2 όσον αφορά στην εμπορία νέων επιβατηγών αυτοκινήτων συμπληρώνει το έργο που αφορά στο δεύτερο άξονα. Όλα αυτά τα μέτρα χρησιμοποιούν την εναρμονισμένη διαδικασία μέτρησης που ορίζεται στην οδηγία 80/1268/ΕΟΚ, ως βασικό μέσο προκειμένου:

1. να καθοριστούν σαφείς γενικοί στόχοι των δεσμεύσεων της βιομηχανίας,

2. να παρέχονται συγκρίσιμα αριθμητικά στοιχεία σχετικά με τις εκπομπές CO2 και την κατανάλωση καυσίμου για όλα τα μοντέλα οχημάτων, και

3. να καταστεί δυνατή η διαφανής παρακολούθηση και αξιολόγηση της επιτευχθείσας προόδου.

2. Ελαφρά επαγγελματικά οχήματα και εκπομπές CO2

Ως ελαφρά επαγγελματικά οχήματα (οχήματα της κατηγορίας N1) ορίζονται τα οχήματα που χρησιμοποιούνται για τη μεταφορά εμπορευμάτων, η μέγιστη μάζα των οποίων δεν υπερβαίνει τους 3,5 τόνους. Η κατηγορία N1 περιλαμβάνει ένα ευρύ φάσμα τύπων οχημάτων, από τα μικρότερα αυτοκίνητα οχήματα μεταφοράς, τα αυτοκίνητα οχήματα ψυχαγωγίας/εργασίας και τα οχήματα πολλαπλών χρήσεων έως τα ανοικτά ελαφρά φορτηγά (pick-ups) και τα μεγαλύτερα φορτηγά που στη μεγάλη πλειοψηφία τους είναι πετρελαιοκίνητα. Κάθε βασικό μοντέλο περιλαμβάνει συνήθως σχετικά μεγάλο αριθμό διαφόρων εκδόσεων οι οποίες προκύπτουν από το συνδυασμό διαφόρων διατάξεων (ύψος οροφής, διπλή καμπίνα, μεταξόνιο, έκδοση ανοικτού ελαφρού φορτηγού,...). Σύμφωνα με στοιχεία που παρέχονται από την ένωση ευρωπαϊκών αυτοκινητοβιομηχανιών (ACEA), οι 11 κύριοι κατασκευαστές οχημάτων της κατηγορίας N1 παράγουν επί του παρόντος 94 βασικά μοντέλα, έκαστο των οποίων περιλαμβάνει τουλάχιστον 10 διαφορετικές εκδόσεις. Η διάκριση μεταξύ των οχημάτων της κατηγορίας M1 (επιβατηγά αυτοκίνητα) και εκείνων της κατηγορίας N1 δεν είναι πάντοτε απλή καθώς οι κατασκευαστές έχουν τη δυνατότητα να εγκρίνουν όμοια μοντέλα ως κατηγορίας M1 ή N1, ανάλογα με τη χρήση τους.

Το 2000, οι πωλήσεις οχημάτων της κατηγορίας Ν1 σε ολόκληρη την ΕΕ ανήλθαν σε περίπου 1,8 εκατομμύρια έναντι άνω των 14 εκατομμυρίων επιβατηγών αυτοκινήτων. Μερίδιο στην αγορά έχουν όλοι οι κύριοι κατασκευαστές επιβατηγών αυτοκινήτων όπως επίσης και ορισμένοι κατασκευαστές φορτηγών. Επιπλέον, υπάρχουν πολλοί κατασκευαστές αμαξωμάτων, οι οποίοι συναρμολογούν μικρό αριθμό οχημάτων ειδικών χρήσεων.

Στην Κοινότητα, οι συνολικές εκπομπές CO2 από τις οδικές μεταφορές προέρχονται σε ποσοστό περίπου 10% από τα ελαφρά επαγγελματικά οχήματα. Όπως αποδεικνύει το πρόγραμμα AUTO-OIL II, παρατηρείται μια αυξητική τάση όσον αφορά στη συνεισφορά των οχημάτων της κατηγορίας N1 στις συνολικές εκπομπές CO2, λόγω της αύξησης των μεριδίων αγοράς κατά τα τελευταία έτη.

Μέχρι σήμερα, δεν έχουν ληφθεί μέτρα σε κοινοτικό επίπεδο που αποσκοπούν στην παρακολούθηση ή στη βελτίωση της οικονομίας καυσίμου και των εκπομπών CO2 για την εν λόγω κατηγορία οχημάτων. Στο πλαίσιο του διαλόγου στο Ευρωπαϊκό Κοινοβούλιο και στο Συμβούλιο τέθηκε το ζήτημα να συμπεριληφθούν τα ελαφρά επαγγελματικά οχήματα στο πρόγραμμα παρακολούθησης. Ωστόσο, επειδή η εναρμονισμένη διαδικασία μέτρησης της οδηγίας 80/1268/ΕΟΚ ισχύει μόνο για τα οχήματα της κατηγορίας M1, δεν υπήρχε βασική πράξη για τις ως άνω ενέργειες. Ο στόχος της παρούσας πρότασης, δηλαδή η επέκταση του πεδίου εφαρμογής της οδηγίας προκειμένου να συμπεριληφθούν τα οχήματα της κατηγορίας N1, αποτελεί συνεπώς βασική προϋπόθεση για την εφαρμογή και την παρακολούθηση πιθανών μελλοντικών μέτρων που αφορούν στην οικονομία καυσίμου για τα ελαφρά επαγγελματικά οχήματα στην ΕΕ. Για το σκοπό αυτό, το Συμβούλιο Περιβάλλοντος του Οκτωβρίου 1999 σημείωσε τις προβλεπόμενες μελέτες της Επιτροπής σχετικά με τις δυνατότητες επέκτασης του πεδίου εφαρμογής της οδηγίας 80/1268/ΕΟΚ στα ελαφρά επαγγελματικά οχήματα, ως ένα πρώτο βήμα προκειμένου να συμπεριληφθούν τα ελαφρά επαγγελματικά οχήματα στη στρατηγική για τη μείωση των εκπομπών CO2. Η Επιτροπή διερευνά επί του παρόντος ποια είναι τα πλέον κατάλληλα μέτρα στον τομέα της βελτίωσης της οικονομίας καυσίμου και των εκπομπών CO2 των οχημάτων της κατηγορίας N1.

Κατά την προετοιμασία της πρότασης, το κέντρο τεχνικού ελέγχου της Ρηνανίας εκπόνησε μελέτη στο πλαίσιο σύμβασης που ανατέθηκε από την Επιτροπή, προκειμένου να διερευνήσει τα τεχνικά ζητήματα της επέκτασης του πεδίου εφαρμογής της οδηγίας 80/1268/ΕΟΚ στα οχήματα της κατηγορίας N1.

Δ. Συμμετοχή των ενδιαφερομενων μερων

1. Θέση των κρατών μελών

Εμπειρογνώμονες των κρατών μελών ερωτήθηκαν και ενημερώθηκαν σχετικά με το περιεχόμενο της πρότασης μέσω της συμβουλευτικής ομάδας της Επιτροπής, της Ομάδας για τις Εκπομπές Αυτοκινήτων Οχημάτων (MVEG). Η πλειοψηφία των εμπειρογνωμόνων τάσσονται υπέρ της πρότασης.

2. Θέση της βιομηχανίας

Η αυτοκινητοβιομηχανία συμμετείχε εξ αρχής στο διάλογο. Σε γενικές γραμμές, η βιομηχανία τάσσεται υπέρ της πρότασης.

E. Βάση και περιεχόμενο της πρότασης

1. Επέκταση του πεδίου εφαρμογής

Η μέθοδος της δοκιμής δυναμόμετρου («δοκιμή τύπου I») για τον προσδιορισμό των εκπομπών καυσαερίων που ορίζεται στο παράρτημα III της οδηγίας 70/220/ΕΟΚ δύναται να εφαρμοσθεί σε οχήματα των κατηγοριών M1 και N1. Εναλλακτικά, στα πετρελαιοκίνητα οχήματα της κατηγορίας N1 δύναται να χορηγείται έγκριση τύπου για εκπομπές καυσαερίων δυνάμει της οδηγίας 88/77/ΕΟΚ. Η ίδια ακριβώς μέθοδος δοκιμής της οδηγίας 70/220/ΕΟΚ χρησιμοποιείται και στην οδηγία 80/1268/ΕΟΚ για τη μέτρηση της κατανάλωσης καυσίμου και των εκπομπών CO2. Ωστόσο, η μέθοδος αυτή ισχύει επί του παρόντος μόνο για τα επιβατηγά αυτοκίνητα. Συνεπώς, η εφαρμογή της μεθόδου δοκιμής μπορεί να επεκταθεί άμεσα προκειμένου να καλύψει και τα οχήματα της κατηγορίας N1, σύμφωνα με την οδηγία 70/220/ΕΟΚ.

Προτείνεται η θέση σε ισχύ των νέων διατάξεων:

* από την 1η Ιουλίου 2003 για νέες εγκρίσεις τύπου (οχημάτων της κατηγορίας N1),

* από την 1η Ιανουαρίου 2006 για υφιστάμενες εγκρίσεις τύπου οχημάτων της κατηγορίας N1, κλάση I, και από την 1η Ιανουαρίου 2007 για υφιστάμενες εγκρίσεις τύπου οχημάτων της κατηγορίας N1, κλάσεις II και III.

Οι προθεσμίες που ισχύουν για τις υφιστάμενες εγκρίσεις τύπου ευθυγραμμίσθηκαν με τις αντίστοιχες προθεσμίες της οδηγίας 98/69/EΚ σχετικά με τις εκπομπές των οχημάτων των κατηγοριών M1 και N1 προς αποφυγή επανειλημμένων εγκρίσεων τύπου συγκεκριμένων τύπων οχημάτων, οι οποίες θα είχαν ως αποτέλεσμα την περιττή αύξηση των δαπανών που προκύπτουν από την πρόταση.

Επί του παρόντος, η οδηγία περιλαμβάνει διάταξη, βάσει της οποίας, στο πλαίσιο της δοκιμής, η τεχνική υπηρεσία οφείλει να ελέγχει αν οι εκπομπές καυσαερίων συμμορφούνται με τα ρυθμιστικά όρια της οδηγίας 70/220/ΕΟΚ. Η εν λόγω διάταξη δεν δύναται να ισχύσει για τα οχήματα της κατηγορίας N1, στα οποία χορηγείται έγκριση τύπου αναφορικά με τις εκπομπές τους σύμφωνα με την οδηγία 88/77/ΕΟΚ.

2. Επίδραση του ωφέλιμου φορτίου

Η διαδικασία μέτρησης που εφαρμόζεται ήδη για τη δοκιμή εκπομπών των οχημάτων της κατηγορίας N1 σύμφωνα με την οδηγία 70/220/ΕΟΚ, δεν λαμβάνει υπόψη το αυξημένο βάρος του οχήματος που προκύπτει από τα μεταφερόμενα εμπορεύματα. Το αυτό ισχύει για άλλες μεταβλητές, όπως είναι ο τρόπος οδήγησης, η κατάσταση συντήρησης, καθώς και οι κλιματικές και τοπογραφικές συνθήκες. Τα στοιχεία που παρασχέθηκαν στο πλαίσιο της μελέτης του κέντρου τεχνικού ελέγχου καταδεικνύουν ότι το ωφέλιμο φορτίο έχει σημαντικές επιπτώσεις στην πραγματική κατανάλωση καυσίμου και στις εκπομπές CO2. Η σχετική αύξηση των εκπομπών CO2 με ένα ωφέλιμο φορτίο 30%, το οποίο θεωρείται ως ο μέσος συντελεστής φορτίου γι' αυτόν τον τύπο οχημάτων, κυμαίνεται μεταξύ 4 και 12%, ανάλογα με τον τύπο του οχήματος και τον κύκλο οδήγησης. Παρόμοιες μετρήσεις της ένωσης ευρωπαϊκών αυτοκινητοβιομηχανιών (ACEA) που αφορούσαν στο ρυθμιστικό κύκλο οδήγησης καταδεικνύουν μόνο μια σχετική αύξηση 4 έως 6%. Τα στοιχεία καταδεικνύουν επίσης μια σταθερή σχέση μεταξύ των μετρήσεων με και χωρίς ωφέλιμο φορτίο, δηλαδή ότι η κατάταξη των οχημάτων σύμφωνα με την κατανάλωση καυσίμου δεν επηρεάζεται από το ωφέλιμο φορτίο. Αυτό αποδεικνύει την καταλληλότητα της διαδικασίας μέτρησης για τη σχετική σύγκριση της αποδοτικότητας ενός οχήματος από πλευράς κατανάλωσης καυσίμου, γεγονός που είναι σημαντικό για τον πελάτη και για τη διαφοροποίηση των φόρων, καθώς και για τη συνεκτική παρακολούθηση της βελτίωσης με την πάροδο του χρόνου της αποδοτικότητας ενός οχήματος από πλευράς κατανάλωσης καυσίμου.

Οποιαδήποτε τροποποίηση της διαδικασίας δοκιμής, όπως π.χ. ο συνυπολογισμός του ωφέλιμου φορτίου, θα οδηγούσε σε αποκλίσεις μεταξύ της οδηγίας 70/220/ΕΟΚ για τις εκπομπές και της παρούσας οδηγίας. Λαμβανομένου υπόψη του μεγάλου αριθμού των διαφορετικών εκδόσεων οχημάτων, τούτο θα είχε ως συνέπεια σημαντική αύξηση των επιπλέον δοκιμών και των σχετικών δαπανών χωρίς να παρέχονται σημαντικά πρόσθετα οφέλη όσον αφορά στην υφιστάμενη διαδικασία μέτρησης.

Εν όψει της προφανούς άμεσης σχέσης μεταξύ του ωφέλιμου φορτίου και της κατανάλωσης καυσίμου, θα μπορούσε ενδεχομένως να εξεταστεί η ανάπτυξη μεθόδου υπολογισμού για την αξιολόγηση της επίδρασης του ωφέλιμου φορτίου στην κατανάλωση καυσίμου και στις εκπομπές CO2. Οι πληροφορίες αυτές θα μπορούσαν να παρέχονται στο κοινό με τη θέσπιση ειδικών απαιτήσεων για τα οχήματα της κατηγορίας N1 στην οδηγία του Ευρωπαϊκού Κοινοβουλίου και του Συμβουλίου 1999/94/EΚ σχετικά με τις πληροφορίες που πρέπει να τίθενται στη διάθεση των καταναλωτών για την οικονομία καυσίμου και τις εκπομπές CO2 όσον αφορά στην εμπορία νέων επιβατηγών αυτοκινήτων. Επιπλέον, η υφιστάμενη αναλογικότητα μεταξύ του ωφέλιμου φορτίου και της κατανάλωσης καυσίμου πρέπει να παρακολουθείται προκειμένου να εντοπιστεί αν οι κατασκευαστές βελτιστοποιούν την οικονομία καυσίμου όταν το όχημα είναι άφορτο, αφήνοντας ταυτόχρονα να επέλθει σημαντική επιδείνωση σε περίπτωση υψηλότερων ωφέλιμων φορτίων.

3. Χορήγηση απαλλαγής για τους κατασκευαστές με μικρή παραγωγή

Σε αντίθεση με την κατάσταση όσον αφορά στα επιβατηγά αυτοκίνητα, η παραγωγή των ελαφρών επαγγελματικών οχημάτων δεν κατανέμεται αποκλειστικά μεταξύ των ευρωπαϊκών ή παγκόσμιων ομίλων. Σημαντικός είναι ο αριθμός των κατασκευαστών αμαξωμάτων που συναρμολογούν περιορισμένο αριθμό οχημάτων ειδικών χρήσεων. Ο όγκος παραγωγής περιορίζεται συνήθως σε ορισμένες εκατοντάδες διαφόρων εκδόσεων οχημάτων ετησίως. Οι εν λόγω κατασκευαστές προμηθεύονται συνήθως κινητήρες ή πλαίσια στα οποία έχει ήδη εγκατασταθεί ο κινητήρας. Σε αυτούς τους κινητήρες (ντίζελ) έχει ήδη χορηγηθεί έγκριση τύπου όσον αφορά στις εκπομπές τους σύμφωνα με την οδηγία 88/77/EOΚ. Στο όχημα ως σύνολο χορηγείται έγκριση τύπου μέσω μιας διαδικασίας πολλών σταδίων που επιτρέπει στους εν λόγω κατασκευαστές να πραγματοποιούν τον τελικό εξοπλισμό.

Ωστόσο, αυτές οι μικρομεσαίες εταιρίες δεν διαθέτουν την υποδομή (δυναμόμετρο) ούτε την εμπειρογνωμοσύνη που απαιτούνται για τη διεξαγωγή μετρήσεων των εκπομπών CO2. Λαμβάνοντας υπόψη τον περιορισμένο αριθμό των οχημάτων, οι πρόσθετες δαπάνες που πρέπει να επωμιστούν οι κατασκευαστές προκειμένου να συμμορφωθούν με την παρούσα πρόταση θα ήταν συνεπώς δυσανάλογες με τα ουσιαστικά οφέλη. Κατά συνέπεια προτείνεται η θέσπιση απαλλαγής για τους κατασκευαστές με μικρή παραγωγή, σε περίπτωση που για τον κινητήρα χορηγείται έγκριση τύπου όσον αφορά στις εκπομπές του σύμφωνα με την οδηγία 88/77/EOΚ.

ΣΤ. Επικουρικότητα

1. Στόχος των προτεινόμενων μέτρων σε σχέση με τις υποχρεώσεις που έχει αναλάβει η Επιτροπή

Ο στόχος είναι η επέκταση του πεδίου εφαρμογής των υφιστάμενων μέτρων. Αυτό αποτελεί ουσιώδες τμήμα του έργου της Επιτροπής για τον περιορισμό των εκπομπών αερίων θερμοκηπίου στον τομέα των μεταφορών, ιδίως όσον αφορά στα οχήματα της κατηγορίας N1.

2. Σύγκριση των αρμοδιοτήτων της Κοινότητας και των κρατών μελών

Η εναρμόνιση της νομοθεσίας περί χορήγησης έγκρισης τύπου οχημάτων αποτελεί ζήτημα που εμπίπτει στην αποκλειστική αρμοδιότητα της Κοινότητας.

3. Μορφές παρέμβασης στη διάθεση της Κοινότητας

Η νομοθεσία που στηρίζεται σε οδηγία ή κανονισμό αποτελεί την πλέον κατάλληλη μορφή παρέμβασης. Η πρόταση υιοθετεί τις απαιτούμενες για τον τομέα αυτό νομικές απαιτήσεις ως επιμέρους οδηγία η οποία επιτρέπει την εφαρμογή της διαδικασίας έγκρισης τύπου ΕΚ που θεσπίζεται με την οδηγία 70/156/ΕΟΚ όπως τροποποιήθηκε τελευταία από την οδηγία 2000/40/EΚ.

4. Διαθεσιμότητα προσέγγισης με γενικούς στόχους βάσει της οποίας η εκτέλεση εμπίπτει στην αρμοδιότητα των κρατών μελών

Απαιτείται μια ενιαία αναλυτική οδηγία, σύμφωνη με τις απαιτήσεις της οδηγίας-πλαισίου 70/156/ΕΟΚ, όπως τροποποιήθηκε τελευταία από την οδηγία 2000/40/EΚ.

Ζ. Συμπεράσματα

Η παρούσα πρόταση οδηγίας του Ευρωπαϊκού Κοινοβουλίου και του Συμβουλίου θεσπίζει εναρμονισμένες απαιτήσεις για τη μέτρηση του διοξειδίου του άνθρακα και της κατανάλωσης καυσίμου των οχημάτων της κατηγορίας N1 στην ΕΕ. Συνεπώς, αποτελεί βασική προϋπόθεση για την εφαρμογή, την παρακολούθηση και την αξιολόγηση πιθανών μελλοντικών μέτρων που αφορούν στην οικονομία καυσίμου για οχήματα της κατηγορίας N1 στην ΕΕ.

2001/0255 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των οδηγιών 70/156/ΕΟΚ και 80/1268/EΟΚ του Συμβουλίου όσον αφορά την μέτρηση των εκπομπών διοξειδίου του άνθρακα και της κατανάλωσης καυσίμων των οχημάτων της κατηγορίας Ν1

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 95,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

Αποφασίζοντας σύμφωνα με τη διαδικασία του άρθρου 251 της Συνθήκης [3],

[3] ΕΕ C

Εκτιμώντας τα εξής:

(1) Η οδηγία 80/1268/EΟΚ του Συμβουλίου της 16ης Δεκεμβρίου 1980 σχετικά με τις εκπομπές διοξειδίου του άνθρακα και την κατανάλωση καυσίμων των οχημάτων με κινητήρα [4] αποτελεί μία από τις επιμέρους οδηγίες στο πλαίσιο της διαδικασίας έγκρισης τύπου που θεσπίζεται στην οδηγία 70/156/EΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκούμενών τους [5].

[4] EE L 375, 31.12.1980, σ. 36, οδηγία όπως τροποποιήθηκε τελευταία με την οδηγία 1999/100/ΕΚ της Επιτροπής (ΕΕ L 334, 28.12.1999, σ. 36).

[5] EE L 42, 23.2.1970, σ. 1, οδηγία όπως τροποποιήθηκε τελευταία με την οδηγία 2000/40/ΕΚ του Ευρωπαϊκού Κοινοβουλίου και του Συμβουλίου (ΕΕ L 203, 10.8.2000,σ. 9).

(2) Η ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο σχετικά με τις πολιτικές και τα μέτρα της ΕΕ για τη μείωση των εκπομπών αερίων θερμοκηπίου (ECCP-ΕΠΑΚ) [6] προτείνει μια στρατηγική εφαρμογής για τη μείωση των εκπομπών αερίων θερμοκηπίου, συμπεριλαμβανομένων μέτρων που αφορούν στον τομέα των μεταφορών. Στην Πράσινη Βίβλο «Προς μια ευρωπαϊκή στρατηγική για την ασφάλεια του ενεργειακού εφοδιασμού» [7] γίνεται επίσης έκκληση για την καταβολή προσπαθειών με σκοπό τη βελτίωση της οικονομίας καυσίμου των οχημάτων με κινητήρα.

[6] COM(2000) 88 τελικό.

[7] COM(2000) 769 τελικό.

(3) Στην κοινοτική στρατηγική για τη μείωση των εκπομπών CO2 από επιβατηγά αυτοκίνητα, όπως περιγράφεται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο-Κοινοτική στρατηγική για την μείωση των εκπομπών CO2 των επιβατηγών οχημάτων και τη βελτίωση της οικονομίας καυσίμου [8], η εναρμονισμένη μέθοδος μέτρησης που προβλέπει η οδηγία 80/1268/ΕΟΚ εφαρμόζεται ως βασικό μέσο. Με προοπτική τη μελλοντική εφαρμογή μέτρων για τη μείωση της κατανάλωσης καυσίμου και των εκπομπών CO2 στον τομέα των ελαφρών επαγγελματικών οχημάτων, απαιτείται επέκταση του πεδίου εφαρμογής της εν λόγω οδηγίας προκειμένου να συμπεριληφθούν τα οχήματα της κατηγορίας N1.

[8] COM(1995) 689 τελικό.

(4) Σύμφωνα με την απόφαση αριθ. 1753/2000/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 2000, για την καθιέρωση συστήματος παρακολούθησης των μέσων όρων των ειδικών εκπομπών CO2 από τα νέα επιβατηγά αυτοκίνητα [9], η Επιτροπή εκπόνησε μελέτη για τη διερεύνηση των δυνατοτήτων και των συνεπειών μιας εναρμονισμένης διαδικασίας για τη μέτρηση των ειδικών εκπομπών CO2 από οχήματα της κατηγορίας N1. Από την άποψη αυτή, θεωρείται τεχνικά αποδεκτή και ιδιαίτερα αποτελεσματική ως προς το κόστος η εφαρμογή της υφιστάμενης δοκιμής εκπομπών της οδηγίας 70/220/ΕΟΚ του Συμβουλίου της 20ής Μαρτίου 1970 περί προσεγγίσεως των νομοθεσιών των κρατών μελών σχετικά με μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων [10], για τη μέτρηση της κατανάλωσης καυσίμου και των εκπομπών CO2 και αυτής της κατηγορίας οχημάτων.

[9] ΕΕ L 202, 10.8.2000, σ. 1.

[10] ΕΕ L 76, 6.4.1970, σ. 1, οδηγία που τροποποιήθηκε τελευταία με την οδηγία 2001/1/ΕΚ του Ευρωπαϊκού Κοινοβουλίου και του Συμβουλίου (ΕΕ L 35, 6.2.2001, σ. 34).

(5) Πολλοί κατασκευαστές με μικρή παραγωγή οι οποίοι αγοράζουν από προμηθευτές- κινητήρες στους οποίους έχει χορηγηθεί έγκριση τύπου αναφορικά με τις εκπομπές σύμφωνα με την οδηγία 88/77/EΟΚ του Συμβουλίου της 3ης Δεκεμβρίου 1987 για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα [11]. Σημαντικός αριθμός κατασκευαστών, δεν διαθέτει την υποδομή ούτε την εμπειρογνωμοσύνη που απαιτούνται για τη διεξαγωγή μετρήσεων των εκπομπών καυσαερίων ή CO2. Για το λόγο αυτό, είναι απαραίτητη η παροχή απαλλαγής στους κατασκευαστές με μικρή παραγωγή καθώς οι πρόσθετες δαπάνες για τη συμμόρφωση με την παρούσα οδηγία θα ήταν δυσανάλογα υψηλές.

[11] ΕΕ L 36, 9.2.1988, σ. 33, οδηγία που τροποποιήθηκε τελευταία με την οδηγία 2001/27/EΚ της Επιτροπής (ΕΕ L 107, 18.4.2001, σ. 10).

(6) Τα εν λόγω μέτρα έχουν αντίκτυπο στα παραρτήματα της οδηγίας 70/156/ΕΟΚ.

(7) Οι οδηγίες 70/156/ΕΟΚ και 80/1268/ΕΟΚ θα πρέπει ως εκ τούτου να τροποποιηθούν αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η σειρά 39 του μέρους I του παραρτήματος IV της οδηγίας 70/156/ΕΟΚ αντικαθίσταται από το ακόλουθο κείμενο:

>ΘΕΣΗ ΠIΝΑΚΑ>

Άρθρο 2

Το παράρτημα I της οδηγίας 80/1268/ΕΟΚ τροποποιείται όπως ορίζεται στο παράρτημα της παρούσας οδηγίας.

Άρθρο 3

1. Από την 1η Μαΐου 2003, για οχήματα της κατηγορίας N1, τα κράτη μέλη, προβάλλοντας λόγους συνδεόμενους με τις εκπομπές διοξειδίου του άνθρακα ή την κατανάλωση καυσίμου, δεν δύνανται να:

α) αρνούνται τη χορήγηση έγκρισης τύπου ΕΚ ή εθνικής έγκρισης τύπου για οποιονδήποτε τύπο οχήματος με κινητήρα,

β) απαγορεύουν την ταξινόμηση, την πώληση ή τη θέση σε κυκλοφορία οχημάτων δυνάμει του άρθρου 7 της οδηγίας 70/156/ΕΟΚ,

αν τα αριθμητικά στοιχεία σχετικά με τις εκπομπές CO2 και την κατανάλωση καυσίμου έχουν προσδιοριστεί σύμφωνα με τις απαιτήσεις της οδηγίας 80/1268/ΕΟΚ, όπως τροποποιείται με την παρούσα οδηγία.

2. Από την 1η Ιουλίου 2003, τα κράτη μέλη:

α) δεν χορηγούν πλέον έγκριση τύπου ΕΚ δυνάμει του άρθρου 4, παράγραφος 1, της οδηγίας 70/156/ΕΟΚ, και

β) αρνούνται τη χορήγηση εθνικής έγκρισης τύπου, εκτός των περιπτώσεων όπου γίνεται επίκληση των διατάξεων του άρθρου 8, παράγραφος 2, της οδηγίας 70/156/ΕΟΚ,

για νέους τύπους οχημάτων της κατηγορίας N1, αν τα αριθμητικά στοιχεία σχετικά με τις εκπομπές CO2 και την κατανάλωση καυσίμου δεν έχουν προσδιοριστεί σύμφωνα με τις απαιτήσεις της οδηγίας 80/1268/ΕΟΚ, όπως τροποποιείται με την παρούσα οδηγία.

3. Από την 1η Ιανουαρίου 2006, για οχήματα της κατηγορίας N1, κλάση I, και από την 1η Ιανουαρίου 2007 για οχήματα της κατηγορίας N1, κλάσεις II και III, τα κράτη μέλη:

α) θεωρούν ότι τα πιστοποιητικά συμμόρφωσης που συνοδεύουν τα νέα οχήματα σύμφωνα με τις διατάξεις της οδηγίας 70/156/ΕΟΚ δεν ισχύουν πλέον για τους σκοπούς του άρθρου 7 παράγραφος 1 της οδηγίας αυτής,

β) αρνούνται την ταξινόμηση, πώληση ή θέση σε κυκλοφορία νέων οχημάτων που δεν συνοδεύονται από έγκυρο πιστοποιητικό συμμόρφωσης σύμφωνα με την οδηγία 70/156/ΕΟΚ, εκτός των περιπτώσεων όπου γίνεται επίκληση των διατάξεων του άρθρου 8 παράγραφος 2,

αν τα αριθμητικά στοιχεία σχετικά με τις εκπομπές CO2 και την κατανάλωση καυσίμου δεν έχουν προσδιοριστεί σύμφωνα με τις απαιτήσεις της οδηγίας 80/1268/ΕΟΚ, όπως τροποποιείται από την παρούσα οδηγία.

Άρθρο 4

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως την 30ή Απριλίου 2003. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις οι τελευταίες αυτές, περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 5

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

Το παράρτημα I της οδηγίας 80/1268/ΕΟΚ τροποποιείται ως εξής:

1. Το σημείο 1. αντικαθίσταται από το ακόλουθο:

'1. ΠΕΔΙΟ ΕΦΑΡΜΟΓΗΣ Η παρούσα οδηγία αφορά στη μέτρηση των εκπομπών διοξειδίου του άνθρακα και της κατανάλωσης καυσίμου οχημάτων με κινητήρα των κατηγοριών M1 και N1. Δεν εφαρμόζεται σε όχημα της κατηγορίας N1 εάν:

- ο τύπος του κινητήρα που τοποθετείται στον εν λόγω τύπο οχήματος, έχει λάβει έγκριση τύπου σύμφωνα με την οδηγία 88/77/ΕΟΚ; και

- η συνολική ετήσια παγκόσμια παραγωγή οχημάτων της κατηγορίας N1 του κατασκευαστή περιορίζεται κατ' ανώτατο όριο στις 2 000 μονάδες.'

2. Το σημείο 2.3. αντικαθίσταται από το ακόλουθο:

'2.3. Για τη δοκιμή που περιγράφεται στο σημείο 6, ένα όχημα αντιπροσωπευτικό για τον προς έγκριση τύπο τίθεται στη διάθεση της αρμόδιας για τις εγκρίσεις τύπου αρχής ή τεχνικής υπηρεσίας όταν οι δοκιμές διεξάγονται από αυτήν. Για οχήματα των κατηγοριών M1 και N1, τα οποία έχουν λάβει έγκριση τύπου αναφορικά με τις εκπομπές τους σύμφωνα με την οδηγία 70/220/ΕΟΚ, η τεχνική υπηρεσία ελέγχει κατά τη διεξαγωγή της δοκιμής αν το όχημα πληροί τις οριακές τιμές που ισχύουν για το συγκεκριμένο τύπο, όπως περιγράφεται στην οδηγία 70/220/ΕΟΚ.'

3. Στο σημείο 6.1 προστίθεται η ακόλουθη παράγραφος:

'Για την οδήγηση των οχημάτων που δεν επιτυγχάνουν τις οριακές τιμές επιτάχυνσης και μέγιστης ταχύτητας που απαιτούνται στον κύκλο λειτουργίας, ο επιταχυντής πρέπει να πιέζεται πλήρως έως ότου επιτευχθεί η απαιτούμενη καμπύλη λειτουργίας. Οι αποκλίσεις από τον κύκλο λειτουργίας πρέπει να καταγράφονται στην έκθεση δοκιμής.'

ΔΕΛΤΙΟ ΑΞΙΟΛΟΓΗΣΗΣ ΑΝΤΙΚΤΥΠΟΥ Ο ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΜΕ ΕΙΔΙΚΗ ΑΝΑΦΟΡΑ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τίτλος της πρότασης

Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση των οδηγιών 70/156/ΕΟΚ και 80/1268/EΟΚ του Συμβουλίου όσον αφορά την μέτρηση των εκπομπών διοξειδίου του άνθρακα και της κατανάλωσης καυσίμων των οχημάτων της κατηγορίας Ν1.

Αριθμός αναφοράς εγγράφου

Η προταση

1. Λαμβάνοντας υπόψη την αρχή της επικουρικότητας, γιατί είναι απαραίτητη η κοινοτική νομοθεσία στον τομέα αυτό και ποιοι είναι οι κύριοι στόχοι της;

Η εναρμόνιση της νομοθεσίας περί χορήγησης έγκρισης τύπου οχημάτων αποτελεί ζήτημα που εμπίπτει στην αποκλειστική αρμοδιότητα της Κοινότητας.

Στόχος της πρότασης είναι η επέκταση του πεδίου εφαρμογής της οδηγίας 80/1268/ΕΟΚ στα οχήματα της κατηγορίας N1 (ελαφρά επαγγελματικά οχήματα). Η πρόταση θεσπίζει εναρμονισμένες υποχρεωτικές απαιτήσεις για τη μέτρηση του διοξειδίου του άνθρακα και την κατανάλωση καυσίμων των οχημάτων της κατηγορίας N1. Συνεπώς, αποτελεί βασική προϋπόθεση για την εφαρμογή, την παρακολούθηση και την αξιολόγηση πιθανών μελλοντικών μέτρων που αφορούν στην οικονομία καυσίμου για οχήματα της κατηγορίας N1 στην ΕΕ.

Ο αντίκτυπος στις επιχειρήσεις

2. Ποιος θα θιγεί από την πρόταση;

- ποιοι επιχειρηματικοί τομείς; Κατασκευαστές ελαφρών επαγγελματικών οχημάτων

- ποια μεγέθη επιχειρήσεων(ποια είναι η συγκέντρωση των μικρομεσαίων επιχειρήσεων); Τα ελαφρά επαγγελματικά οχήματα κατασκευάζονται στη μεγάλη πλειοψηφία τους από μεγάλες εταιρίες. Επιπλέον, υπάρχουν πολλοί κατασκευαστές αμαξωμάτων, συνήθως μικρές και μεσαίες επιχειρήσεις, που συναρμολογούν μικρό αριθμό οχημάτων ειδικών χρήσεων.

- υπάρχουν συγκεκριμένες γεωγραφικές περιοχές της Κοινότητας στις οποίες βρίσκονται οι εν λόγω επιχειρήσεις; Αυτές οι επιχειρήσεις βρίσκονται σε όλη την Κοινότητα.

3. Τι πρέπει να κάνουν οι επιχειρήσεις για να συμμορφωθούν με την πρόταση;

Η πρόταση αφορά μόνο στην προσθήκη της μέτρησης της κατανάλωσης καυσίμου και των εκπομπών CO2 στη διαδικασία έγκρισης τύπου των οχημάτων της κατηγορίας N1 (ελαφρά επαγγελματικά οχήματα). Μεγάλος αριθμός αυτών των οχημάτων έχουν ήδη ελεγχθεί και έχουν λάβει έγκριση τύπου αναφορικά με τις εκπομπές τους σύμφωνα με πανομοιότυπη διαδικασία (σύμφωνα με την οδηγία 70/220/ΕΟΚ). Κατά συνέπεια, στην περίπτωση αυτή δεν θα απαιτούνταν πρόσθετες δαπάνες, εκτός των περιπτώσεων στις οποίες οι κατασκευαστές θα επιθυμούσαν μια λεπτομερέστερη διάκριση των στοιχείων κατανάλωσης καυσίμου μεταξύ των διαφόρων εκδόσεων του ιδίου τύπου. Οχήματα, ο κινητήρας τον οποίων έχει λάβει έγκριση τύπου σύμφωνα με την οδηγία 88/77/ΕΟΚ θα πρέπει να υποβληθούν σε περαιτέρω δοκιμές.

4. Ποιες οικονομικές συνέπειες ενδέχεται να έχει η πρόταση;

- στην απασχόληση Η πρόταση δεν αναμένεται να έχει συνέπειες στην απασχόληση.

- στις επενδύσεις και στη σύσταση νέων επιχειρήσεων Η πρόταση δεν αναμένεται να έχει σημαντικές συνέπειες στη σύσταση νέων επιχειρήσεων ούτε στις επενδύσεις, πέραν μιας ενίσχυσης των απαιτούμενων δυνατοτήτων όσον αφορά στον εξοπλισμό δοκιμής.

- στην ανταγωνιστικότητα των επιχειρήσεων Δεν θα υπάρξουν άμεσες συνέπειες στην ανταγωνιστικότητα

5. Η πρόταση περιλαμβάνει μέτρα προκειμένου να ληφθεί υπόψη η ειδική κατάσταση των μικρομεσαίων επιχειρήσεων (μειωμένες ή διαφορετικές απαιτήσεις κ.λπ);

Ναι.

Σημαντικός είναι ο αριθμός των κατασκευαστών αμαξωμάτων που συναρμολογούν περιορισμένο αριθμό οχημάτων ειδικών χρήσεων. Ο όγκος παραγωγής περιορίζεται συνήθως σε ορισμένες εκατοντάδες διαφόρων εκδόσεων οχημάτων ετησίως. Οι εν λόγω κατασκευαστές προμηθεύονται συνήθως κινητήρες ή πλαίσια στα οποία έχει ήδη εγκατασταθεί ο κινητήρας. Σε αυτούς τους κινητήρες (ντίζελ) έχει ήδη χορηγηθεί έγκριση τύπου όσον αφορά στις εκπομπές τους σύμφωνα με την οδηγία 88/77/EOΚ. Στο όχημα ως σύνολο χορηγείται έγκριση τύπου μέσω μιας διαδικασίας πολλών σταδίων που επιτρέπει στους εν λόγω κατασκευαστές να πραγματοποιούν τον τελικό εξοπλισμό.

Ωστόσο, αυτές οι μικρομεσαίες εταιρίες δεν διαθέτουν την υποδομή (δυναμόμετρο) ούτε την εμπειρογνωμοσύνη που απαιτούνται για τη διεξαγωγή μετρήσεων των εκπομπών CO2. Λαμβάνοντας υπόψη τον περιορισμένο αριθμό των οχημάτων, οι πρόσθετες δαπάνες που πρέπει να επωμισθούν οι κατασκευαστές προκειμένου να συμμορφωθούν με την παρούσα πρόταση θα ήταν συνεπώς δυσανάλογες με τα ουσιαστικά οφέλη. Κατά συνέπεια προτείνεται η θέσπιση απαλλαγής για τους κατασκευαστές με μικρή παραγωγή, σε περίπτωση που για τον κινητήρα χορηγείται έγκριση τύπου όσον αφορά στις εκπομπές του σύμφωνα με την οδηγία 88//77/EOΚ.

Διαβούλευση

6. Να αναφερθούν οι φορείς των οποίων ζητήθηκε η γνώμη για την πρόταση και να συνοψισθούν οι βασικές απόψεις τους.

MVEG (Ομάδα για τις Εκπομπές Αυτοκινήτων Οχημάτων)

ACEA-JAMA (Ένωση ευρωπαϊκών αυτοκινητοβιομηχανιών και ένωση ιαπωνικών αυτοκινητοβιομηχανιών)

Η βιομηχανία συμμετείχε στις διαβουλεύσεις κατά τη διάρκεια της προετοιμασίας της πρότασης και στις σχετικές συζητήσεις. Η συνεισφορά της υπήρξε σημαντική. Σε γενικές γραμμές, η βιομηχανία τάσσεται υπέρ της πρότασης. Ωστόσο, έχει εκφράσει την προτίμησή της για μια ευρύτερη απαλλαγή και ένα πιο ευέλικτο σύστημα επέκτασης των εγκρίσεων τύπου.